雪霽謁景醇時方築堤捍水修湖山堂復和前韻
作者：釋德洪
朝代：宋

paragraphs: 築堤蓋南堂，雪霰響新瓦。
我踏雪泥至，自攜雙不借。
愛公有俊氣，句法洗凡馬。
清婉繼彭澤，寒陋笑東野。
願爲西崦鄰，投名入詩社。
餘年吾事濟，過從有公者。
何時聞折竹，燈火共清夜。
曉堂人未掃，如開輞川畫。
平生學牧牛，鼻索嘗自把。
而今失所在，寧復事鞭打。
吾詩一寄耳，雕琢特未暇。
且欣兩俱健，意氣要傾寫。